Imtella' Diċembru 6, 2021 F'Ruma, l-awtoritajiet tas-saħħa Taljani daħħlu restrizzjonijiet ġodda biex jipprovaw jilqgħu kemm jistgħu għall-mewġa ġdida ta' każijiet ta' Covid-19. Mis-Sibt, l-ilbies tal-maskri fit-toroq magħrufa għax-xiri sar obbligatorju. Iż-żieda qawwija ta' każijiet pożittivi fuq l-għatba tal-istaġun tal-Milied, wasslet biex l-awtoritajiet f'Ruma jobbligaw lil kull min ikun mixi f'toroq ewlenin għax-xiri bħalma hi Via Condotti, Via del Corso u Piazza di Spagna biex jilbsu l-maskra. Il-Pulizija lokali ntbagħtu f'dawn it-toroq biex jassiguraw li din ir-restrizzjoni l-ġdid tibda tiġi osservata. Din id-deċiżjoni ttieħdet fl-isfond ta' deċiżjonijiet oħrajn li ttieħdu mill-gvern Taljan fil-konfront ta' dawk il-persuni li ma jridux jitlaqqmu kontra l-Covid. Fost oħrajn iddaħħlu restrizzjonijiet li jwaqqfuhom milli jagħmlu użu minn għadd ta' servizzi. Apparti dan, sezzjoni akbar ta' uffiċjali fis-settur pubbliku Taljan ġew obbligati jieħdu l-vaċċin. Mil-lum ukoll, bil-miżuri l-ġodda li daħħal il-gvern Taljan, persuni mhux imlaqqma mhux se jkun jistgħu jidħlu fi swali taċ-ċinema, restoranti u jattendu għal attivitajiet sportivi. Fl-istess waqt il-gvern Taljan estenda l-obbligu tal-vaċċin għall-ħaddiema fis-settur tas-saħħa, għall-edukaturi kollha, għall-pulizija u s-suldati mill-15 ta' Diċembru li ġej. Fl-aħħar ġimgħat l-għadd ta' każijiet ġodda fl-Italja qabeż is-17,000 każ. Mindu faqqgħet il-pandemija, l-Italja rreġistrat aktar minn 134,077 mewt ta' persuni li kienu pożittivi għall-Covid.